Henriette Kjær (KF), 2009-10-08:
Det er et udfordrende folketingsår, vi nu påbegynder.
Ikke nok med at vi skal have afbureaukratiseret, lavet en plan for bekæmpelse af ungdomskriminalitet, sat ind mod ungdomsarbejdsløsheden og sat fokus på bedre kræftbehandling og mere forebyggelse, men vi står stadig i en verdensomspændende økonomisk krise.
Fra konservativ side glæder vi os over, at der i Folketinget har vist sig et flertal for en række af regeringens initiativer det seneste år med det klare mål at mindske virkningerne af krisen.
Det, som ligger os allermest på sinde, er at tage os godt af dem, som uforskyldt bliver ramt af finanskrisen, nemlig de, som rammes af arbejdsløshed, af virksomhedslukninger og af indskrænkninger.
Den økonomiske krise er internationalt funderet.
USA og alle de lande, der tidligere har udgjort den internationale trækkraft for dansk økonomi, har det jo mildest talt mere end skidt.
Man kan håbe på, at de mange tiltag, som diverse regeringer har igangsat, vil forbedre konjunkturerne, men sikre på det kan vi jo ikke være.
Regeringen gør derfor, hvad den kan, og har gennemført mange initiativer for at afbøde følgerne af krisen: bankpakker, fremrykning af investeringer, frigivelse af SP-opsparingen og senest en vækstpakke for de mindre og mellemstore virksomheder.
Vi har også lavet skattereformen, som træder i kraft ved årsskiftet og sænker indkomstbeskatningen markant.
Fra konservativ side vil jeg gerne tindrende klart slå følgende fast: Vi har gennemført de initiativer, som vi har fundet nødvendige indtil nu, men vi vil også dag for dag vurdere situationen.
For os Konservative
er den altoverskyggende opgave derfor at bidrage til at sikre den fornødne tryghed for den danske befolkning, også i disse krisetider.
Noget af det, der skaber tryghed i familierne, er, at de unge kommer godt på vej, og derfor er det vigtigt, at vi hurtigt kommer i gang med en indsats over for de unge ledige.
På den måde sikrer vi, at vi har veluddannede unge, der kan bidrage til at gøre vores virksomheder konkurrencedygtige.
Fra konservativ side vil vi kæmpe hårdt for, at der bliver gjort alt, som er politisk og menneskeligt muligt for at skabe ny vækst i det danske samfund.
Det er vores vigtigste opgave, og det er det, vi vil give højeste prioritet.
Som vi allerede har hørt i dag, har oppositionen gjort krisen til sit bedste aktiv.
Men når man kritiserer, er det jo også en god idé selv at have nogle varer på hylderne, og her kniber det i allerhøjeste grad for oppositionen.
Der er to ting, som vi fra konservativ side især har hæftet os ved.
For det første vil oppositionen eller dele af den meget gerne have til at se ud, som om der er et stabilt, solidt alternativ til den nuværende regering; men det er jo blændværk, for vi har endnu ikke set en eneste meningsmåling, hvor S og SF tilsammen har 90 mandater.
For det andet har S, SF, De Radikale og Enhedslisten jo ikke en fælles økonomisk politik; man har ikke noget sammenhængende og ansvarligt svar på krisen, og det, oppositionen har på hylderne, er nogle spredte udspil, som man er indbyrdes uenig om. Til gengæld har Socialdemokraterne og SF præsenteret deres skatteplan.
Selv kalder de den for Robin Hood-skat i et forsøg på at få projektet til at lyde sympatisk og glide ned hos danskerne, men det skal man ikke lade sig narre af.
I virkeligheden er der tale om prins John og sir Hiss, der vil opkræve skatter, skatter og atter skatter af de stadig mere plagede borgere og i øvrigt lade landet forfalde omkring sig.
S og SF siger, at de vil tage fra de rige og give til de fattige – sagt med andre ord: De vil plukke de aktive, de hårdtarbejdende og dem, der allerede i dag betaler mest til fællesskabet.
S og SF siger, de vil forbedre folkeskolen – sagt med andre ord: Selskabsskatten skal sættes op til en af Europas højeste, og virksomheder og arbejdspladser vil forsvinde ud af Danmark.
På lang sigt kommer det ikke nogen til gavn, heller ikke eleverne i folkeskolen.
S og SF har taget Robin Hood som gidsel, for i virkeligheden er prins John forklædt som fru Helle Thorning-Schmidt og Sir Hiss forklædt som hr. Villy Søvndal.
Alt imens mener De Radikale, at det, der er brug for, er at se bæstet i øjnene, og det med at se bæstet i øjnene er en varm opfordring til S og SF.
Nu har jeg så desværre haft lidt svært ved helt at finde ud af, hvad det egentlig er for et bæst, De Radikale sigter på, selv om jeg godt kan forstå, at fru Margrethe Vestager ser et rødt bæst, når hun ser på de to ledere fra S og SF, og at det kan virke skræmmende.
Men det kan selvfølgelig også godt være, at det er et andet bæst, De Radikale ønsker at se i øjnene.
Det gik op for mig, da jeg så, at fru Margrethe Vestager forleden også kritiserede, at den amerikanske præsident ikke fik tid til at besøge Folketinget.
Og søger man på internettet, er der slet ikke tvivl.
Bæstet er enten den amerikanske præsidents skudsikre bil eller en dansk målmand i engelske Burnley.
Men det er nok ikke ham, fru Margrethe Vestager tænker på, når hun siger, at hun vil se bæstet i øjnene.
For os handler det om at skabe et trygt samfund, og tryghed er bl.a., at man kan få den bedste behandling, hvis man bliver syg.
Og vi har fuld fokus på sundhedsområdet.
Vi Konservative er meget tilfredse med, at der nu sættes ind med yderligere initiativer på sundhedsområdet.
Der er brug for at få moderniseret det danske hospitalsvæsen: nye sygehuse, nye, moderne behandlingsmetoder, bedre kræftbehandling.
Men behandling kan ikke stå alene.
Vi skal også satse på forebyggelse og på at få danskerne – ung som gammel – til at leve sundere.
Tryghed handler også om, at man kan bevæge sig frit omkring i samfundet, og det på alle tider af døgnet og i alle kvarterer.
Men skal vi bremse den organiserede og brutale kriminalitet, skal vi have fat i de unge kriminelle eller potentielle kriminelle så tidligt som muligt.
Derfor er vi meget positive over for den plan, som justitsministeren nu har fremlagt for at forebygge kriminalitet.
Jeg skal være ærlig og sige, at sænkningen af den kriminelle lavalder til 14 år ikke hidtil har stået på vores dagsorden.
Men helheden i den plan, der nu er fremlagt, er så stærk, at vi har kunnet tilslutte os det – desværre i erkendelse af, at der i de senere år har været en tendens til, at den farlige og grove kriminalitet er rykket nedad aldersmæssigt.
Vi Konservative har altid ønsket en velfungerende og effektiv offentlig sektor.
Og det er jo ikke, fordi afbureaukratisering ikke har været prøvet tidligere af skiftende regeringer, men derfor skal man jo ikke give op.
Det positive ved det nye initiativ er, at det er et projekt, som skal gro op nedefra.
Vi ønsker at lade de offentligt ansatte selv fortælle, hvilke regler og hvilket bureaukrati der kan undværes.
Men det siger også sig selv, at afskaffelse af kontrol og regler stiller større krav til de offentligt ansatte, ledelsen, kommunalpolitikerne og til os i Folketinget.
Det nytter ikke, når et tv-indslag kl. 22 en tilfældig dag beretter om et svigt i den offentlige service, at man så enten fralægger sig ansvaret eller kræver nye regler eller mere kontrol.
Den håber vi at man er parate til både politisk og blandt de offentligt ansatte.
Tryghed handler også om, at vi kan levere en planet med et ordentligt klima videre til vores efterkommere.
Derfor skal der ikke herske tvivl om, at vi både håber og tror, at det store arbejde, som klimaministeren og statsministeren gør for at skabe fundamentet for en global klimaaftale på klimatopmødet i København til december, vil krones med en aftale.
På samme måde lægger vi også stor vægt på, at der forskningsmæssigt sættes ind for at skabe grøn økonomi og grønne arbejdspladser.
Danmark har tidligere vist, at vi kunne skabe et sandt vindmølleeventyr.
Nu er tiden kommet til at skabe eventyr i andre brancher, som kan give os et afsæt til at få gjort op med CO2-udledningen og på sigt gøre os helt uafhængige af fossile brændstoffer.
Tryghed handler også om, at Danmark yder en international indsats, så grobunden for terrorisme mindskes.
Det skal de og deres familier og pårørende have en stor tak for, for det er en farlig opgave, der har kostet os mange tab.
Og somme tider spørger man sig selv, om det er det hele værd.
Fra konservativ side er meldingen klar: Opgaven med at bekæmpe den internationale terrorisme er og bliver en af de absolut vigtigste kampe i vores generation.
Så jo, vi står over for mange alvorlige udfordringer, og det bliver en travl samling.
Vi Konservative er parate til at arbejde hårdt og målrettet for at nå de mål, som befolkningen har en forventning om vi skal nå.